**Cât mă săruţi**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât mă săruţi, nu-mi spune-adio

Sărutul dăruie-l întreg

Căci de era ceva ce astăzi

Eu trebuia să înţeleg

Am înţeles de ieri, din ochii

Ce nu mă mai priveau arzând,

Din chipul tău ce altă dată

Îmi răsărea-n priviri râzând.

Am înţeles din tot şi toate

Că a fost vis şi-i risipit

Ca orice vis ce se destramă

În geana unui răsărit.

Şi în zadar aş vrea din cioburi

De patimi oarbe să-nfirip

La loc o dragoste eternă

Cum o credeam, că din nisip

Mai grabnic aş clădi palate

Ce să înfunte val cu val....

Noi, veseli am vâslit alături

Dar nu mergea spre-acelaşi mal.

De aceea, te implor, iubito

Nu-ţi mai ascunde ochii când

Încerci să-mi spui ce ştiu prea bine,

Ci doar sărută-mă tăcând...

Cât mă săruţi, nu-mi spune-adio

Sărutul dăruie-l întreg;

Aşa, îmi e mai blând să sufăr

Ce-atât de bine înţeleg,

De parcă în acest din urmă

Sărut pe care mi l-ai dat

Se contopeşte chintesenţa

Iubirii ce a sucombat!